Diari Oficial de la Generalitat Valenciana


Sumari del DOGV 3057, del 14-08-1997 (1997/9644)

ORDRE d'1 d'agost de 1997, de la Conselleria de Benestar Social, per la qual es desplega el Decret 37/1997, de 26 de febrer, del Govern Valencià, pel qual s'aprova el Reglament Orgànic i Funcional de la Conselleria de Benestar Social.
------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1997/08/01/(1)/dof/vci/html**

### Dades del document

Número de DOGV
:   3057

Data del DOGV
:   14-08-1997

Secció del DOGV
:   DISPOSICIONS GENERALS

Número del document
:   1997/9644


Data del document
:   01-08-1997

Organisme emissor
:   Conselleria de Benestar Social

Tipus de document
:   Ordre

Anàlisi jurídica

ORDRE d'1 d'agost de 1997, de la Conselleria de Benestar Social, per la qual es desplega el Decret 37/1997, de 26 de febrer, del Govern Valencià, pel qual s'aprova el Reglament Orgànic i Funcional de la Conselleria de Benestar Social.  
Mitjançant el Reglament Orgànic i Funcional de la Conselleria de Benestar Social, aprovat pel Decret 37/1997, de 26 de febrer, del Govern Valencià, han estat establits els òrgans directius de l'esmentada Conselleria i han estat determinades les funcions que aquests òrgans tenen atribuïdes, alhora que s'hi estableixen les unitats de nivell administratiu de rang superior a les direccions de servei dependents de cada centre directiu. En conseqüència, d'acord amb el que preveu la disposició final primera de l'esmentat decret i, segons el que disposen els articles 35.e) i 71 de la Llei 5/1983, de 30 de desembre, de Govern Valencià, cal fer el desplegament de l'estructura orgànica de la Conselleria de Benestar Social, sense perjudici de desenvolupar posteriorment, quan escaiga, l'estructura orgànica de les direcciones territorials de Benestar Social.  
Per això, després de l'informe de la Conselleria d'Economia, Hisenda i Administració Pública  
ORDENA  
Capítol I  
El Gabinet del conseller o de la consellera  
Article 1  
El Gabinet del conseller o de la consellera és l'òrgan de suport i d'assistència immediata al titular del departament i exercirà les funcions que fan referència a documentació, publicacions, comunicació i seguiment parlamentari.  
El Gabinet Tècnic, amb rang de servei, i adscrit al Gabinet del conseller o de la consellera, li donarà suport tècnic i administratiu necessari per a coajudar en l'exercici de les funcions que el Reglament Orgànic i Funcional de la Conselleria de Benestar Social atribueix.   
Capítol II  
La Sotssecretaria de Benestar Social  
Article 2  
La Sotssecretaria de Benestar Social, segon òrgan jeràrquic del departament, per a l'exercici de les funcions que el Reglament Orgànic i Funcional de la Conselleria de Benestar Social atribueix, comptarà amb el recolzament tècnic i administratiu de les diverses unitats administratives de la Secretaria General, sense perjudici del suport i col·laboració que també hauran de donar la resta d'unitats administratives de la Conselleria, quan calga.  
Capítol III  
La Sotssecretaria de Justícia  
Article 3  
L'Àrea de Justícia depèn de la Sotssecretaria de Justícia, a què compet la coordinació interna dels serveis i de les unitats administratives que hi són adscrites, la supervisió dels criteris de planificació i d'execució establits, i la representació de la Sotssecretaria en les tasques que li encomanen. De l'Àrea de Justícia depenen:  
- Servei de Gestió de Recursos Materials, que té a càrrec la gestió adreçada a la provisió dels recursos materials necessaris per a l'adequat funcionament de l'administració de justícia.  
- Servei de Relacions amb l'administració de Justícia, el qual gestiona les indemnitzacions derivades de l'assistència jurídica en el torn d'ofici i l'assistència lletrada a la persona detinguda, elabora, tramita i gestiona els convenis i els acords de cooperació que subscriga la Generalitat Valenciana amb altres administracions i institucions en matèria de justícia. D'aquest servei depenen les Oficines d'Ajuda a les Víctimes del Delicte, a què correspon donar assistència jurídica i informació immediata a les persones que a conseqüència d'algun delicte o falta, han patit dany en la persona o en els béns.  
- Servei de Recursos Humans, el qual gestiona les situacions administratives i les incidències del personal funcionari i laboral de l'administració de justícia transferit a la Comunitat Valenciana, d'acord amb la normativa d'aplicació.  
Capítol IV  
La Secretaria General  
Article 4   
La Secretaria General per a executar les funcions que té atribuïdes s'estructura en una Secretaria General Administrativa, una Assessoria Jurídica, una Àrea d'Infraestructures i una Àrea de Contractacions i Inversions  
Article 5  
La Secretaria General Administrativa, atén els serveis generals de la Conselleria, recolza directament el secretari o secretària general i s'estructura en les unitats següents:  
- Servei de Gestió Administrativa i de Personal, al qual correspon vetllar pel correcte funcionament del registre i de l'arxiu general, gestionar els assumptes generals, com ara el règim interior, parc mòbil, manteniment de les instal·lacions i assumptes semblants, preparar les llistes dels llocs de treball i les actualitzacions, conservar i custodiar els expedients personals dels treballadors públics al servei de la Conselleria, vetllar pel compliment de la normativa en matèria de personal, tramitar els expedients disciplinaris, i també fer estudis, propostes i actuacions que sobre el personal de la conselleria caldrà efectuar.  
- Oficina de Gestió Econòmica i Pressupostària, a la qual correspon preparar l'avantprojecte dels pressupostos de la Conselleria, controlar l'execució dels pressupostos, gestionar les despeses i els ingressos, informar i tramitar les propostes de modificacions pressupostàries, tramitar les propostes de moviments comptables derivats de la gestió pressupostària, informar els avantprojectes de llei, projectes de disposicions generals, resolucions o convenis de la Conselleria amb repercussió en la despesa pública, avaluar els programes pressupostaris del departament i, en general, desplegar totes les funcions de caràcter econòmic i pressupostari que li siguen encarregades pels òrgans superiors.  
- Servei d'Organització, Tècniques de Gestió i Informàtica, al qual correspon l'anàlisi dels processos, l'estudi de les millores en les tècniques de gestió, l'elaboració i l'execució dels plans informàtics de la Conselleria, i també el disseny, programació, implantació i manteniment de les aplicacions i dels programes informàtics i la coordinació i prestació de l'assistència tècnica necessària a les diferents unitats de la Conselleria. Internament coordinarà els treballs que les unitats elaboren en matèria d'organització i tècniques de gestió, i externament serà la unitat especialitzada de la Conselleria a través de la qual la Sotssecretaria per a la Modernització de les Administracions Públiques coordinarà l'impuls per a la racionalització de les estructures i tècniques de gestió de l'administració de la Generalitat Valenciana.  
Article 6  
Directament depèn de la Secretaria General l'Assessoria Jurídica, a la qual correspon realitzar funcions d'estudi, coordinació i assistència jurídica, donant l'assessorament jurídic al conseller o consellera, sotssecretaris o sotssecretàries, secretari general o secretària general, i els directors o directores generals sobre la procedència legal de les actuacions, resolucions o disposicions generals, quan la necessitat estiga motivada per a resoldre o l'ordenament jurídic ho exigisca, i també l'elaboració de projectes normatius que estiguen encarregats pel titular del departament. De l'Assessoria Jurídica depèn el Servei Jurídic.  
Correspon al Servei Jurídic informar jurídicament els projectes de convenis i d'acords de col·laboració que proposen i tramiten els diferents centres directius de la Conselleria, tramitar i elaborar les propostes de resolució dels recursos administratius que ha de resoldre el conseller o consellera, tramitar els expedients de responsabilitat patrimonial, informar les propostes de resolució dels expedients de revisió d'ofici, tramitar els expedients motivats per qüestions de competència i conflictes d'atribucions, efectuar el seguiment de la legislació en les matèries pròpies de la Conselleria i, si cal, la recopilació de les disposicions vigents.  
Article 7  
Correspon a l'Àrea d'Infraestructures coordinar les obres incloses en els plans i programes d'infraestructures de la Conselleria, informar les instruccions tècniques per a l'elaboració de projectes, l'elaboració de projectes i la direcció tècnica de les obres, si d'aquesta manera s'acorda, efectuar el seguiment i, si s'escau, atendre'n el manteniment. L'Oficina Tècnica de Projectes depèn de l'Àrea d'Infraestructures.  
Correspon a l'Oficina Tècnica de Projectes la supervisió dels projectes d'obres i les modificacions, fins i tot en la comprovació aritmètica, captant els aclariments, ampliacions de dades, estudis o esmenes que siguen oportunes i les esmenes dels defectes vistos, efectuar el seguiment de les obres, vigilar el compliment de les normes que regulen la matèria, tant tècniques com jurídiques. Igualment correspon emetre els informes tècnics que la normativa vigent exigeix o que siguen necessaris per a resoldre.  
Article 8  
Correspon a l'Àrea de Contractacions i Inversions col·laborar i assessorar en la planificació, programació, seguiment i avaluació de les inversions de la Conselleria i l'anàlisi, disseny, determinació i ordenació de criteris relacionats amb les contractacions que es facen. El Servei de Contractació Administrativa depèn de l'Àrea de Contractacions.  
Correspon al Servei de Contractació Administrativa estudiar, preparar i formalitzar els expedients de contractació administrativa, dur el seguiment de l'execució d'aquestos i elaborar informes, propostes de resolució i la resta d'incidències que es deriven dels contractes, i també la gestió patrimonial dels béns afectes a la Conselleria.  
Capítol V  
La Direcció General de Serveis Socials  
Article 9  
L'Àrea de Serveis Socials depèn directament de la Direcció General de Serveis Socials, exercirà les funcions de supervisió, seguiment, avaluació i coordinació de les unitats següents en què l'Àrea s'estructura:  
- Servei d'Atenció Integral al Major, que donarà el suport tècnic i administratiu a la Direcció General per al desplegament de les funcions que, en matèria d'atenció als problemes específics de les persones majors, correspon a aquesta, i també la coordinació de la gestió de la xarxa pública de centres de la tercera edat, excepte les funcions que estableix l'article 12 d'aquesta ordre i que atribueix al Servei de Família.  
- Servei del Menor, que donarà el suport administratiu i tècnic a la Direcció General per a la coordinació de les accions amb les de l'Institut Valencià de la Joventut i per a exercici les funcions que corresponen a la Generalitat Valenciana en matèria de protecció al menor, d'acord amb la legislació vigent, llevat de les funcions que l'article 12 d'aquesta ordre atribueix al Servei d'Adopcions.  
- Servei de Discapacitats, que donarà el suport administratiu i tècnic a la Direcció General per al desplegament de la política de rehabilitació i tractament de persones afectades per discapacitats físiques, psíquiques i sensorials, per al desplegament de la política que fa referència a la promoció al món laboral de les persones discapacitades i l'eliminació de les barreres físiques i de comunicació, i també l'execució de les funcions que la legislació vigent atribueix a la Conselleria de Benestar Social en matèria de malalts mentals crònics i en matèria d'estimulació precoç, inclusivament la coordinació de la gestió dels centres necessaris per al desplegaments d'aquestes funcions.  
- Servei d'Acció Comunitària, que gestionarà els programes de serveis socials generals i la implantació dels programes adreçats a la integració social de les minories marginades.  
- Servei de Gestió Econòmica, que tindrà a càrrec la tramitació administrativa que fa referència a les funcions que, en matèria de gestió econòmica i pressupostària, delega la Direcció General de Serveis Socials.  
- Servei de Gestió de la Contractació, tindrà a càrrec la tramitació administrativa que fa referència a les funcions que, en matèria de contractació administrativa, delega la Direcció General de Serveis Socials.  
Capítol VI  
La Direcció General de l'Esport  
Article 10  
L'Àrea de l'Esport, depèn directament de la Direcció General de l'Esport, donarà el suport administratiu i tècnic necessari per a l'exercici de les funcions que corresponen a la Direcció General, donarà suport administratiu al Comitè Valencià de Disciplina Esportiva, en el doble vessant competencial de disciplina esportiva i matèria electoral federativa, exercirà les funcions que corresponguen relacionades amb el Consell Valencià de l'Esport, emetrà els informes demanats en matèria esportiva, i coordinarà les unitats següents:  
- Servei de Promoció i Formació Esportiva, el qual fomentarà l'hàbit de la pràctica esportiva arreu de la població, amb atenció especial a les persones en edat escolar, impulsarà l'associacionisme esportiu, organitzarà i dirigirà el funcionament del Registre d'Entitats Esportives, autoritzarà els estatuts i els reglaments, i també les modificacions, coordinarà i ajudarà al funcionament de les federacions esportives, i exercirà pel que fa a les federacions la tutela i les atribucions establides en l'ordenament jurídic, exercirà les funcions d'acreditació, formació i titulació dels tècnics esportius, recolzarà i tutelarà l'esport d'elit, especialment l'esport no professional, establirà els beneficis dels esportives que accediran a aquesta condició, elaborarà, en col·laboració amb les federacions esportives i mitjançant el Centre de Suport a l'Esportista, programes de tècniques i plans especials de preparació per a la formació i millora fisicotècnica dels esportistes, promourà i impulsarà, en col·laboració amb el Consell Superior d'Esports i les federacions esportives, la investigació i l'establiment de mesures de prevenció, control i sanció per la utilització de substàncies o mètodes prohibits en l'esport.  
- Servei d'Infraestructures i d'Equipament Esportiu, el qual planificarà i programarà la infraestructura esportiva de la Comunitat Valenciana, d'acord amb el Pla director d'Instal·lacions Esportives i Normativa Bàsica d'Instal·lacions Esportives, elaborarà i actualitzarà els cens de les instal·lacions esportives d'ús públic, tramitarà els expedients de concessió d'ajudes i de subvencions per a les instal·lacions i equipaments esportius i emetrà els informes preceptius per a la construcció o obertura d'instal·lacions o establiments privats de caràcter esportiu que seran d'utilització pública, en els casos establits reglamentàriament.  
Capítol VII  
La Direcció General de la Dona  
Article 11  
La Direcció General de la Dona, per a la correcta execució de les funcions que el Reglament Orgànic i Funcional de la Conselleria de Benestar Social atribueix, s'estructura en les unitat següents:  
- Servei de Planificació i Gestió de Programes, el qual assumirà la implantació, desplegament i avaluació de les accions atribuïdes a la Direcció General en l'àmbit de les seues competències.  
- Servei de Promoció i Participació, el qual gestionarà la coordinació de les actuacions dels diversos organismes i entitats de la Generalitat Valenciana, a fi de promoure la plena participació de la dona en els àmbits de la vida social, econòmica i cultural.  
Capítol VIII  
Direcció General de la Família i Adopcions  
Article 12  
El Servei de la Família i el Servei d'Adopcions depenen de la Direcció General de la Família i Adopcions.  
- El Servei de la Família té a càrrec el suport administratiu i l'assessorament tècnic necessaris per al desplegament de les funcions que en matèria de família atribueix el Reglament Orgànic i Funcional de la Conselleria de Benestar Social a la Direcció General. Entre les funcions, correspon dissenyar els programes de recolzament a la família i a les persones que s'hi integren, programes d'ajudes a les famílies nombroses, mestresses de casa i la tercera edat dins del si de la família, i coordinar la gestió; estudiar la legislació i avaluar la necessitat de mesures normatives.  
- El Servei d'Adopcions té a càrrec el suport administratiu i l'assessorament tècnic necessaris per al desplegament de les funcions que en matèria d'adopcions atribueix el Reglament Orgànic i Funcional de la Conselleria de Benestar Social a la Direcció General. Entre les funcions, correspon dissenyar els programes de col·laboració i coordinar la tramitació dels expedients d'acolliment familiar preadoptiu, adopció nacional i internacional i acolliment internacional, coordinar la tramitació necessària per a l'elaboració de les resolucions d'idoneïtat de les persones que sol·liciten l'adopció per a l'exercici de la pàtria potestat, expedir certificats d'idoneïtat i, si cal, expedir el compromís de seguiment en matèria d'adopció internacional; acreditació, control, inspecció i elaboració de les directrius d'actuació de les entitats de mediació de l'adopció internacional. A més, donarà el suport tècnic i administratiu al Consell o Consells d'Adopció dependents d'aquest direcció general.  
Capítol IX  
La Direcció General de Drogodependències  
Article 13  
La Direcció General de Drogodependències, per a la correcta execució de les funcions que el Reglament Orgànic i Funcional de la Conselleria de Benestar Social atribueix, s'estructura en les unitats següents:  
- Secretaria Tècnica del Comissionat per a l'Atenció i Prevenció de Drogodependències, la qual exerceix les funcions relacionades amb el Sistema Autonòmic Valencià d'Informació sobre Toxicomanies i subministra informació al sistema estatal, programa i executa les mesures d'inserció social, prepara les propostes i tramita l'execució dels acords adoptats per la Delegació del Govern per al Pla Nacional sobre Drogues, dirigeix el Centre Valencià de Documentació sobre Drogodependències i fomenta el desplegament de la investigació en la matèria.  
- Servei de Coordinació, el qual exerceix les funcions de gestionar les accions, propostes i criteris de coordinació interdepartamental que provinguen del òrgans col·legiats previstos en el Decret del Consell 232/1991, de 9 de desembre, preparar els informes i les avaluacions relacionades amb el pla autonòmic, tramitar els expedients d'autorització per al funcionament i els de cessament o tancament de centres i serveis d'atenció i prevenció de la drogaaddicció, igualment els convenis i subvencions que corresponen a la matèria.  
DISPOSICIÓ TRANSITÒRIA  
Els llocs de treball de direcció de servei que, amb l'aplicació de la disposició transitòria del Decret 37/1997, de 26 de febrer, del Govern Valencià, pel qual s'aprova el Reglament Orgànica i Funcional de la Conselleria de Benestar Social, han estat passats a la corresponent Direcció Territorial de Benestar Social, continuaran com a unitats administratives, sense tenir la condició d'òrgan de l'administració, mentre no es desplegue l'estructura orgànica de les direccions territorials de Benestar Social.  
DISPOSICIÓ FINAL  
Aquesta ordre vigirà el dia de la publicació en el Diari Oficial de la Generalitat Valenciana.  
València, 1 d'agost de 1997  
La consellera de Benestar Social,  
MARCELA MIRÓ PÉREZ


Còpia Permalink ELI